**PRAKTIKANTOPPHOLD VED NORGES AMBASSADE I BEIJING HØSTEN 2019**

**Har du lyst til å arbeide ved en av Norges mest spennende ambassader? Ambassaden i Beijing tilbyr fem måneders opphold for 2 eller 3 studentpraktikanter. Søknadsfrist er 22. mars 2019 for oppstart ultimo august 2019.**

Vi søker praktikanter som vil arbeide innenfor alle fagområdene som ambassaden dekker. Praktikantene vil integreres i de daglige oppgavene ved ambassaden for å gi innblikk i utenrikstjenestens totale virksomhet. Sentrale oppgaver vil være informasjonsinnhenting og rapportering om politikk, økonomi, miljø, utdanning og forskning, oppgaver innen kulturprosjekter og med ambassadens hjemmesider og sosiale medier, tilrettelegging ved besøk fra Norge samt deltakelse på ulike møter og konferanser. Oppgaver innen administrasjon, konsulære saker og visum kan også forekomme.

Aktuelle kandidater må ha interesse for samfunnsspørsmål, ha god formidlingsevne og vise evne til engasjement, fleksibilitet og personlig initiativ. Arbeidsspråket er norsk og engelsk. Kinesisk språkkunnskap og erfaring fra Kina vektlegges.

Ordningen er åpen for norske studenter som er under høyere utdanning ved et godkjent lærested, fortrinnsvis i slutten av sin utdanningsperiode. Oppholdet som studentpraktikant er på inntil seks måneder og kan ikke forlenges.

Praktikantoppholdet er ulønnet, men det vil bli gitt et stipend som i henhold til gjeldende sats vil være NOK 11 750 pr måned. Praktikanten må selv sørge for gyldig visum for hele perioden, dekke reise til/fra Beijing samt ordne egen bolig. Søkere må være norske statsborgere og få innvilget frivillig medlemskap i folketrygden under utenlandsopphold, [les mer her.](https://www.nav.no/no/Person/Flere+tema/Arbeid+og+opphold+i+utlandet/Relatert+informasjon/frivillig-medlemskap-opphold-utenfor-norge#chapter-1)

Vi legger vekt på god formidlingsevne og vil derfor be søkere legge ved en kort tekst på maksimum 500 ord der du peker på muligheter for norsk-kinesisk samarbeid fram mot 2025.

Send din søknad med CV, teksten (se ovenfor) og karakterutskrifter per epost til [Vacant.Intern.Beijing@mfa.no](mailto:Vacant.Intern.Beijing@mfa.no) med «Praktikant høst 2019» i emnefeltet. Nevn gjerne i søknaden om du har særlig interesse for noen av fagfeltene nevnt over. Søknad og CV skal skrives på norsk.

Søknadsfrist er 22. mars 2019. Ønsket oppstart er ultimo august 2019, dato vil avtales nærmere med aktuelle kandidater. Mer informasjon om praktikantordningen kan du finne på [regjerningens nettsider.](http://www.regjeringen.no/nb/dep/ud/dep/Studentpraktikantordningen.html?id=485910)

Studenter som eventuelt søker flere av Norges utenriksstasjoner i Kina vil bli vurdert individuelt ved hver enkelt stasjon.

For eventuelle spørsmål knyttet til praktikantoppholdet, kan disse rettes til Linda Hjelle, telefon 23 95 66 37, eller e-post [linda.hjelle@mfa.no](mailto:linda.hjelle@mfa.no).